

**מילים  לשבת**

**שער הנגב - ערב שבת, כ"ח בחשוון תשע"א, 5 בנובמבר 2010**

**שלום לחברות ולחברים,**

**בג"צ או צל"ם**

מדי חודש, אנחנו מקבלים דו"ח על אירועי בטחון בגזרת החטיבה הצפונית. סתם, להשכלתכם הכללית: 134 אירועים נמנו בחודש אוקטובר. ביניהם: חדירות וניסיונות חדירה לישראל, ירי וירי נגדי, צילום וצילום נגדי. ליתר בטחון, הגשנו בג"צ...

התביעה שלנו מהרשות המבצעת היא פשוטה בתכלית: עמדי נא, ממשלתנו, בהבטחתך אלינו ואל כלל הציבור מלפני שנתיים, שדיברה על מיגון הבתים עד מרחק של 4.5 ק"מ מהגבול והצבת "כיפת ברזל" עבור הישובים האחרים ב"עוטף עזה". החלק האחד מתבצע. החלק השני – לא. יותר חמור, השתמשתם במצוקת התושבים שלנו בכדי להשיג תקציב ענק, שאינו משרת כעת את המטרה אליה הוא יועד!

**בעיה או בשורה?**

בין תפקידי הציבוריים, אני משרת בקודש כיו"ר ועדת הרווחה של מרכז המועצות האזוריות. השבוע נפגשנו עם ממלאות התפקיד במשרד הרווחה בכוונה למצוא פתרון לסוגיה הסבוכה הבאה: כיצד להימנע מהגדלה דרמטית של התשלום שיושת על קשישים שמשתתפים בפעולות מרכזי היום ו"הקהילות התומכות", צרה שהולכת וממשמשת לבוא.

מצד אחד, קיים קושי להסביר את אופן ההתנהלות הקיבוצית במונחים שווים לעיר ומצד שני, איזה כיף, המצב הכלכלי של מרבית הקבוצים הולך ומשתפר.

**שומרים על האקוויפר**

לצד מאגר "קולחי שדרות" החדש, שמימיו ירוו את שדות אור הנר וארז, יקום במהלך השנים הקרובות מפעל טיהור שפכים מתקדם עבור שדרות וחלק מישובי שער הנגב. צו התחלת העבודה לפרויקט רב הממדים הזה ניתן בימים האחרונים לקבלן הזוכה ואנחות רווחה נשמעו ברחבי משרד הבריאות, שמקפיד להפליא על איכות המים המושקים והמחלחלים להנאתם כל הדרך אל מי התהום הרגישים באקוויפר החוף הדרומי, מעליו אנחנו מעבירים את זמננו.

איכות המים של המט"ש החדש, המשותף לנו ולשדרות, תהיה גבוהה ביותר (שלישונית); עובדה משמחת זו מצטרפת לעובדה מעודדת נוספת: לאור בניית המאגר החדש, לא תהיה בחורף הקרוב גלישה של מי הקולחין לנחל השקמה.

**שמחת הפקאן**

קרן פלס שרה:

פריחת הפקאן, המסמר והקיר   
חלון אל ירח בגן ערפילי   
רק גשם קטן רק משב של אויר   
כי כשהוא לא שמח עצוב גם אצלי

ובאמת, היה עצוב לנו להבין שבלי פעולה נחרצת של קבוץ דורות, קק"ל והמועצה לא היינו מצליחים להציל לפחות חלק ממטע הפקאן הוותיק שממזרח לקבוץ. מפה לשם, משם לפה, חיברנו שקל לשניים, רצון טוב לרצון עוד יותר טוב והשבוע נפתחו בששון המים בחלקה הצמאה ביותר, שדינה לא נחרץ עדיין. כעת אנחנו מתגייסים יחד עם הקרן הקיימת לישראל להצלת חלקות נוספות ולהקצאת מים ייחודית שתשרת את המגוון הנופי של מרחב השקמה.

**עפות הכי גבוה (שאפשר)**

אני מצטט מ"ידיעות אחרונות": במחזור החמישי בליגת העל לתלמידים, בית ב': מקיף "שער הנגב" ניצח במשחק דרמטי את מקיף "משגב". ניצחון ראשון, לאחר שלושה הפסדים.

לא הולך לנו קל, אבל מי הבטיח אחרת? תמשיכו לעשות את המקסימום, חברות.

**בשביל הדרום**

מסע אופניים למען הקמת מועדון אופניים לילדים ובני נוער עם צרכים מיוחדים באזור הנגב והדרום יתקיים בשבת הבאה, 13.11.10, במרחב השקמה.

היציאה: צומת בית קמה לכיוון רוחמה. ראו פרטים נוספים באתר:<http://bikeisrael.com/0082_MSgen.asp?msid=2,98>

המסע פתוח לקהל הרחב, לרוכבים מנוסים, לילדים ולמשפחות ומשלב רוכבים נכים ושאינם נכים.

**והיופי הזה הוא אנחנו**

"קולות חמים", חבורת הזמר שלנו, והסולנית גלי שחם זכו במקום הראשון בתחרות הזמר העברי המקורי שנערך על ידי מיל"ה (מרכז ישראלי למקהלות וחבורות זמר) והתקיים השבוע בהיכל התרבות בפ"ת.

השיר הזוכה: "השלמה", מילים: אור אדם (שופט בית משפט השלום בבאר שבע, חבר הקבוץ העירוני "מגוון" בשדרות), לחן: יוני שחם (גבים, מנצח החבורה, אבא של גלי).

השיר הזוכה יושר באלפי גרונות ע"י עשרות מקהלות וחבורות זמר ביום שירת המקהלות הבינלאומי ב-12 בדצמבר 2010 בכל רחבי הארץ.

ראו סרטון מעמד ההכרזה והשיר הנפלא בפייס בוק: <http://www.facebook.com/video/video.php?v=127005317356449>

**הים הכחול מבקש אל החוף**

**וכחולו משתקף מול שמיים**

**האור הלבן המושך לאין – סוף**

**של ערב שבת בין ערביים.**

**המפגש המשלים של לבן וכחול**

**הוא טוהר התכלת שווה את הכל.**

**השלמה**

**כמו הזוך שבתכלת**

**השלמה**

**עוד נפשי מייחלת**

**השלמה**

**מריחוק ומשוני**

**השלמה**

**להרמוני.**

**אדם המלא בעולם משלו**

**ללא לבטים, בלי כל סדק**

**לפתע עומד עוד אדם למולו**

**איך ניתן לוותר על הצדק?**

**המפגש המשלים של אדם וזולת**

**הויתור, החיוך, הושטה של היד...**

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)